ກໍາລັງນິຍົມກາດດາຟີ ຕີພວກກະບົດ ຖອຍກັບຄືນ
ພວກກໍາລັງທີ່ຈັງຮັກພັກດີຕໍ່ກາດດາຟີ ໄດ້ໂຈມຕີພວກກະບົດໃຫ້ຖອຍກັບຄືນໄປຍັງ ພາກຕາເວນອອກ.
ມີລາຍງານຂ່າວວ່າພວກກໍາລັງທີ່ຈົງຮັກພັກດີຕໍ່ທ່ານ Moammar Gadhafi ຜູ້ນໍາລີເບຍໄດ້ຂັບດັນໃຫ້ກໍາລັງຝ່າຍກະບົດ ທີ່ພະຍາຍາມຈະບຸກຄືບໜ້າໄປສູ່ພາກຕາເວັນຕົກຫາເມືອງ Sirte ທີ່ເປັນບ້ານເກີດເມືອງນອນແລະເປັນທີ່ໜັ້ນຂອງທ່ານກາດດາຟີນັ້ນ ຕ້ອງຖອຍກັບຄືນ ບັນດານັກຂ່າວຕ່າງປະເທດກ່າວວ່າ ການຕີໂຕ້ຕອບຢ່າງແຂງແຮງຂອງພວກກໍາລັງທີ່ນິຍົມທ່ານກາດດາຟີໄດ້ບັງຄັບໃຫ້ຝ່າຍກະບົດຕ້ອງຖອຍຫຼັງກັບຄືນ ໄປຍັງພາກຕາເວັນອອກຕື່ມອີກ ໃນວັນຈັນວານນີ້ ພວກກໍາລັງນິຍົມລັດຖະບານໄດ້ໂຈມຕີພວກກະບົດໃຫ້ຖອຍຄືນດ້ວຍການໃຊ້ລົດຖັງແລະປືນໃຫຍ່ຍິງຢ່າງໜັກ ການໂຈມຕີທາງອາກດຂອງນາໆຊາດຕໍ່ພວກທະຫານນິຍົມ ກາດດາຟີໄດ້ເຮັດໃຫ້ພວກກໍາລັງຕໍ່ຕ້ານລັດຖະບານສາມາດ ຍຶດເອົາດິນແດນຄືນຫລາຍແຫ່ງໄດ້ໃນຫວ່າງບໍ່ເທົ່າໃດມື້ຜ່ານມານີ້ ໃນບັນດາຂົງເຂດທີ່ ຍຶດຄືນໄດ້ຈາກພວກກໍາລັງນິຍົມລັດຖະບານນັ້ນຄື ເມືອງ Bin Jawad ແລະພວກຫົວ ເມືອງບໍ່ນໍ້າມັນທີ່ສໍາຄັນຄື ເມືອງ Brega ແລະເມືອງ Ras Lanuf ໃນພາກຕາເວັນອອກ ຂອງປະເທດນັ້ນ ການສູ້ລົບກັນເພື່ອຍຶດເອົາເມືອງ Sirte ນີ້ຄາດວ່າຈະມີຄວາມຫຼໍ່ແຫຼມສຳຄັນໃນການບຸກ ໂຈມຕີຂອງພວກກະບົດເພື່ອຍຸດຕິການປົກຄອງປະເທດມາເປັນເວລາ 42 ປີຂອງທ່ານ ກາດດາຟີນັ້ນ ເມືອງ Sirte ແມ່ນຄອບງໍາໂດຍພວກສະມາຊິກຊົນເຜົ່າ Gadhadhfa ຂອງທ່ານກາດດາຟີນັ້ນ ແຕ່ຫລາຍຄົນໃນຊົນເຜົ່ານຶ່ງອີກໃນທ້ອງຖິ່ນຄືເຜົ່າ Firjan ນັ້ນມີຄວາມຄຽດແຄ້ນຕໍ່ການປົກຄອງຂອງທ່ານກາດດາຟີນັ້ນ ແລະທາງຝ່າຍພວກກະບົດພາກັນຫວັງວ່າຈະຊັກຊວນພວກ ຊາວເຜົ່າເຫລົ່ານີ້ແລະຊາວເຜົ່າອື່ນໆຢູ່ທີນັ້ນຊ່ອຍເຫລືອເຂົາເຈົ້າ ກຸງຕຣີໂປລີ ນະຄອນຫລວງຂອງລີເບຍກໍເປັນທີ່ໜັ້ນແຫ່ງນຶ່ງອີກຂອງທ່ານກາດາຟີ ໄດ້ຍິນສຽງລະເບີດດັງຂຶ້ນຢ່າງແຮງຫລາຍຄັ້ງຢູ່ໃກ້ໆກັບນະຄອນຫລວງໃນຄືນວັນຈັນວານນີ້